LEZZAYER TAMANEƔT – Yenna-d wepṛufisur Samir Aouiche, d amazzag n waḍḍan n sskeṛ deg wesbiṭar n Mustapha-Pacha, ass n letniyen, dakken yessefk ad d-yili wesḥulfu n tsednan s tadist ɣef yimihiten n sskeṛ n tadist, yernu iwekked-d dakken gar 15 d 20% n tsednan s tadist ay yettaḍnen ṣṣenf-a n waḍḍan n sskeṛ.
Deg yiwet n tseɣrut ay iga i Tnegga n Yisalan n Lezzayer yiwen n wass uqbel wesfugel n wass anmaḍal n waḍḍan n sskeṛ (14 Wamber) ay d-yellan, aseggas-a, s usentel n « Tameṭṭut d Waḍḍan n Sskeṛ », yenna-d umazzag-a dakken azal n 2 seg yal 10 n tsednan s tadist ttaḍnent sskeṛ n tadist yernu aya d aktamur ay yernan deg yiseggasen-a ineggura.
Yenna-d wemsarag-a dakken llan sin n leṣnaf n waḍḍan n sskeṛ ɣer tmeṭṭut. Ṣṣenf amezwaru yettḥaz tameṭṭut uqbel ma tezweǧ, ma d wis sin yettḥaz tameṭṭut deffir ma terfed s tadist.
Ɣef leḥsab n Uduktur Aouiche, aḍfar n tmeṭṭut ay yuḍnen sskeṛ yessefk ad d-yebdu 3 n wayyuren uqbel ma terfed s tadist, yernu iwekked-d dakken ur yessefk ara ad terfed tmeṭṭut s tadist lemmer ad izad fell-as lḥal deg waḍḍan-nnes n sskeṛ.
Tisednan yesɛan aḍḍan n sskeṛ yernu tebɣa ad terfed s tadist yessefk ad d-tawey ttesriḥ sɣur yemsujji-nnes yernu yessefk ad tettḍafar adawi-nnes ama ɣer temsujjit n tsednan, ama ɣer yemsujji n waḍḍan n sskeṛ arma d asmi ara d-ilal memmi-s akken ur d-yettili ara wezlag deg ugemmu n ulufan-nni daxel tɛebbuḍt n yemma-s.
Yenna-d umazzag-a dakken gar ssebbat n waḍḍan n sskeṛ n tadist yella leɛmeṛ (arfad s tadist nnig 35 n yiseggasen), tuzert, lmizan n ulufan daxel tɛebbuḍt n yemma-s (ugar n 4 n yikiluten) neɣ ugur deg taɣiwt.
Yenna-d, i lmend n waya, dakken yessefk ad tesseḥbiber tmeṭṭut akken ad tesɛu aktamur n sskeṛ d urkid deg yidammen-nnes, d win ara yilin gar 0,92 d 1,26. Anqas n wektamur n 0,92 deg wayyuren imezwura n tadist d ayen ara yeqqnen ɣer lmizan n ulufan, ɣef wakken ay d-yenna umazzag-a ay d-yernan dakken timerniwt n wektamur n sskeṛ ɣer nnig 1,53 d ayen ay yeḥwajen aḍfar d wagal uɣtis , am wakken ay yessefk ad tebdu tmuḍint asseqdec n tensulint lemmer ad yewɛeṛ usserked n wektamur n sskeṛ-nnes deg yidammen.
Ma d aselway n Tiddukla n Yimuḍinen n Sskeṛ, Faycal Ouhadda, yesmekti-d s tḥemliwin n wesḥulfu ay d-tebda tiddukla-a i wesḥulfu n medden, ladɣa tisednan, akken ad ḥezzbent mgal waḍḍan n sskeṛ, am wakken ay d-iger tiɣri akken medden ad tettetten učči d amneknay yernu ad ttgen addal.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn